## Zakon o Jadroliniji, Rijeka

### NN 11/1996 (9.2.1996.), Zakon o Jadroliniji, Rijeka

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske, donosim

## **ODLUKU**

### **O PROGLAŠENJU ZAKONA O JADROLINIJI, RIJEKA**

Proglašavam Zakon o Jadroliniji, Rijeka, koji je donio Zastupnički
dom Sabora Republike Hrvatske na sjednici 31. siječnja 1996.

Broj: 01-96-265/1

Zagreb, 6. veljače 1996.

Predsjednik Republike Hrvatske

**dr. Franjo Tuđman,** v. r.

## **ZAKON**

### **O JADROLINIJI, RIJEKA**

I. TEMELJNE ODREDBE

Članak 1.

(1) Javno poduzeće Jadrolinija p.o. Rijeka (u daljnjem tekstu:
JADROLINIJA) osnovano Zakonom o osnivanju Javnog poduzeća "Jadrolinija"
p.o. Rijeka ("Narodne novine", br. 27/91.) preoblikuje se u društvo
s vlastitom pravnom osobnošću (u daljnjem tekstu: Društvo).

(2) Na Društvo se, ukoliko ovim Zakonom nije drukčije propisano,
primjenjuju propisi koji vrijede za društva s ograničenom odgovornošću.

(3) Tvrtka Društva je: Jadrolinija, društvo za linijski pomorski prijevoz
putnika i tereta, Rijeka. Skraćena tvrtka je: Jadrolinija Rijeka.
Društvo ima znak. Odluku o obliku i sadržaju znaka Društva donosi Skupština
Društva.

(4) Sjedište Društva je u Rijeci.

(5) Predmet poslovanja Društva čine djelatnosti: linijski (redovni)
pomorski prijevoz putnika i tereta. Statutom se može utvrditi da Društvo
obavlja i druge djelatnosti.

(6) Društvo ima Statut, koji mora sadržavati odredbe o:

- podrobnom određenju djelatnosti Društva,

- iznosu temeljnog kapitala iz članka 2. ovoga Zakona,

- načinu izbora člana Nadzornog odbora kojeg biraju zaposlenici,

- osnovama unutarnje ustrojbe Društva,

- ovlastima i poslovima Uprave,

- vrijednosti zajma iznad koje Uprava, kad ga uzima ili daje, mora pribaviti
suglasnost Nadzornog odbora,

- vrijednosti stvari ili prava koja čine dugotrajnu imovinu (stalna
sredstva) za koje, kad se prodaju ili kupuju, Uprava mora pribaviti suglasnost
Nadzornog odbora,

- izvješćivanju zaposlenih,

- suradnji sa sindikatom,

- unapređenju zaštite okoliša.

Članak 2.

(1) Bilančni iznos pozicije "A. KAPITAL REZERVE", izražen
u valuti Republike Hrvatske, koji je prezentiran u bilanci JADROLINIJE
na dan 31. 12. 1995. godine čini temeljni ulog s kojim Republika
Hrvatska sudjeluje u temeljnom kapitalu Društva. Pravima, koja po toj osnovi
pripadaju Republici Hrvatskoj, upravlja Skupština Društva.

(2) U imovinu Društva ulazi i vrijednost svih udjela i dionica, odnosno
ulaganja u osnivanje pravnih osoba koja je do 31. 12. 1995. učinila
JADROLINIJA ili njen pravni prednik društveno poduzeće Jadrolinija
p.o. Rijeka.

Članak 3.

(1) Osnovna zadaća Društva je osigurati trajno i nesmetano obavljanje
linijskog (redovnog) pomorskog prijevoza putnika i tereta u teritorijalnom
moru i unutrašnjim morskim vodama te provedba politike razvoja linijskog
pomorskog prijevoza, kojeg kao dio strategije i politike gospodarskog razvoja
Republike Hrvatske utvrđuje Sabor Republike Hrvatske.

(2) U obavljanju osnovne zadaće Društvo je dužno pravovremeno
predlagati Red plovidbe kojeg odobrava ministar pomorstva, prometa i veza
(u daljnjem tekstu: ministar) na temelju propisa kojim će se unaprijed
utvrditi uvjeti i način provedbe.

(3) Vlada Republike Hrvatske jedanput godišnje podnosi Saboru Republike
Hrvatske izvješće o stanju pomorskog linijskog prijevoza putnika
i tereta u Republici Hrvatskoj.

Članak 4.

Društvo obavlja pomorski prijevoz na temelju ponude i potražnje s pozornošću
urednog i savjesnog gospodarstvenika na načelima unosnog poslovanja.

Članak 5.

(1) Na zahtjev ministra Društvo je dužno obavljati pomorski prijevoz
i na linijama na kojima se od prihoda ne mogu pokriti ukupni troškovi prijevoza.

(2) Za obavljeni prijevoz na temelju odredbe stavka 1. ovoga članka
Republika Hrvatska će, iz državnog proračuna za tekuću
godinu, nadoknaditi Društvu razliku između ukupnih troškova prijevoza
i ostvarenog prihoda.

(3) U postupku donošenja državnog proračuna ministar je dužan
predočiti Vladi Republike Hrvatske plan linijskog prijevoza na linijama
iz stavka 1. ovoga članka s ocjenom potrebnih sredstava za nastupajuću
godinu.

Članak 6.

(1) Obavljanje pomorskog prijevoza na linijama Društva iz članka
5. stavka 1. ovoga Zakona Uprava Društva može uz suglasnost Nadzornog odbora
ustupiti trećim osobama.

(2) Ugovorom između Društva i treće osobe kojoj se ustupa
obavljanje pomorskog prijevoza utvrđuju se prava i obveze ugovorenih
strana.

II. TIJELA DRUŠTVA

Članak 7.

Tijela Društva su Uprava, Nadzorni odbor i Skupština.

1. UPRAVA

Članak 8.

(1) Uprava Društva sastoji se od najmanje tri do najviše pet članova
od kojih se jedan imenuje za predsjednika (direktor), a jedan za zamjenika
predsjednika.

(2) Broj članova Uprave utvrđuje se Statutom.

(3) Članove Uprave imenuje Nadzorni odbor na vrijeme od najviše
pet godina na temelju javnog natječaja uz uvjete koje sam utvrdi.
Iste osobe mogu se ponovno imenovati za člana Uprave.

(4) Članove Uprave mogu Nadzorni odbor ili Skupština opozvati
i prije isteka roka na koji su imenovani. To nema utjecaja na pravo člana
Uprave iz ugovora koji je on sklopio s Društvom.

Prava i obveze članova Uprave

Članak 9.

(1) Uprava vodi poslove Društva na vlastitu odgovornost s pozornošću
urednog i savjesnog gospodarstvenika kako to zahtijeva dobrobit Društva
poštujući interese vlasnika Društva i prava zaposlenika.

(2) Članovi Uprave moraju čuvati poslovnu tajnu.

(3) Članovi Uprave kad povrijede svoje obveze odgovaraju za štetu
kao solidarni dužnici.

(4) U slučaju spora član Uprave mora dokazati da je postupao
s pozornošću urednog i savjesnog gospodarstvenika.

(5) O poslovima za koje je, ovim Zakonom i Statutom Društva, propisano
da podliježu davanju suglasnosti Nadzornog odbora Uprava može odlučiti
uz suglasnot Nadzornog odbora.

Članak 10.

(1) Uprava zastupa Društvo neograničeno.

(2) Uprava može dati drugoj osobi prokuru uz suglasnost Nadzornog odbora.

(3) Pisanu punomoć za obavljanje određenih poslova, sklapanje
pojedinih ugovora ili ugovora do određene vrijednosti daje Uprava samostalno
u okviru svojih ovlasti u skladu sa propisima kojima se uređuju obvezni
odnosi.

Članak 11.

(1) Uprava mora najmanje jedanput tromjesečno izvijestiti Nadzorni
odbor o poslovanju i financijskom položaju Društva putem pisanog izvješća,
a u slučaju događaja od osobite važnosti, bez odgode.

(2) Uprava je dužna na traženje predsjednika Nadzornog odbora ili najmanje
tri člana Nadzornog odbora dati izvješće o vođenju poslova
Društva.

(3) Uprava dostavlja godišnje izvješće o poslovanju i godišnja
financijska izvješća Nadzornom odboru i Skupštini.

2. NADZORNI ODBOR

Članak 12.

(1) Nadzorni odbor ima pet članova. Četiri člana
imenuje i opoziva Skupština, a jednog člana biraju zaposlenici u
Društvu.

(2) Statutom Društva propisat će se način predlaganja i
izbora te opoziva člana Nadzornog odbora koje biraju zaposlenici
u Društvu.

(3) Za članove Nadzornog odbora imenuju se prvenstveno stručnjaci
iz područja pomorstva, gospodarstva, tehnike, financija i gospodarskog
prava.

(4) Za članove Nadzornog odbora ne može se imenovati član
Uprave kao ni zaposlenici u Društvu.

(5) Članovi Nadzornog odbora imenuju se na četiri godine,
s tim da mogu biti ponovno imenovani ili birani.

(6) Članovi Nadzornog odbora moraju svoju dužnost obavljati na
dobrobit Društva s obzirom na zadaće koje mu povjerava Zakon. Oni
su odgovorni za svoje djelovanje, obvezni su postupiti po naredbi ili uputi
koje daje ministar na temelju ovlasti iz ovoga Zakona.

(7) Članovi Nadzornog odbora koji povrijede svoje obveze, odgovaraju
Duštvu za štetu kao solidarni dužnici.

(8) Opoziv iz stavka 1. ovoga članka Skupština nije obvezna obrazložiti.

(9) U slučaju spora, članovi Nadzornog odbora moraju dokazati
da su u obavljanju svojih dužnosti postupali s pozornošću urednog
i savjesnog gospodarstvenika.

Članak 13.

(1) Član Nadzornog odbora može dati otkaz, kojeg u pisanom obliku
predaje ministru.

(2) Imenovanom članu Nadzornog odbora prestaje mandat, ako postane
član Uprave ili se zaposli u Društvu, a izabranom članu koji
predstavlja zaposlenike kada ga zaposlenici opozovu.

(3) Na mjesto člana Nadzornog odbora, koji je dao otkaz ili je
opozvan, mora se imenovati ili birati novi član u roku od 30 dana
od dana otkaza ili opoziva.

(4) Imenovanje, izbor, opoziv i otkazi članova Nadzornog odbora
objavljuju se u "Narodnim novinama".

(5) Članovima Nadzornog odbora pripada primjrena novčana
nagrada za obavljanje njihovih dužnosti. Nagradu određuje Skupština.

(6) Članovi Nadzornog odbora imaju pravo i na naknadu učinjenih
izdataka u svezi s obavljanjem svojih dužnosti.

Članak 14.

(1) Nadzorni odbor iz reda svojih imenovanih članova bira prdsjednika,
a iz reda svih svojih članova zamjenika predsjednika.

(2) Izbor predsjednika i zamjenika predsjednika kao i njihovi otkazi
ili opoziv objavljuju se u "Narodnim novinama".

(3) Predsjednik Nadzornog odbora vodi sjednice, predstavlja Nadzorni
odbor i zastupa ga prema Upravi. U slučaju njegove spriječenosti,
predsjednika Nadzornog odbora zamjenjuje zamjenik.

Članak 15.

(1) Nadzorni odbor redovito zasjeda jedanput u tri mjeseca.

(2) Predsjednik Nadzornog odbora može sazvati izvanrednu sjednicu.

(3) Predsjednik mora bez odgađanja sazvati sjednicu na zahtjev ministra,
dva člana Skupštine ili najmanje tri člana Nadzornog odbora
ili Uprave uz navođenje razloga za saziv sjednice. Sjednica se mora
održati u roku od sedam dana od dana sazivanja.

(4) Ako predsjednik ne sazove sjednicu u skladu s odredbom stavka 2.
ovoga članka, tražitelji mogu sazvati sjednicu navodeći razloge
saziva.

(5) Nadzorni odbor pravovaljano raspravlja (ima kvorum) ako sjednici
prisustvuje najmanje tri člana među kojima mora biti predsjednik
ili njegov zamjenik.

(6) Zaključci se donose običnom većinom glasova.
Kod neodlučnog ishoda glasovanja odlučuje glas predsjednika
ili zamjenika kada predsjednik nije nazočan. Glasovanje je javno.

(7) O radu i zaključcima Nadzornog odbora vodi se zapisnik kojeg
potpisuje predsjednik ili njegov zamjenik kada zamjenjuje predsjednika.

(8) Predsjednik Nadzornog odbora mora, u roku od sedam dana od završetka
sjednice Nadzornog odbora, dostaviti primjerak zapisnika članovima
Skupštine.

Članak 16.

(1) Za pripremu odluka i suglasnosti koje daje kao i za nadzor provedbe
svojih odluka i suglasnosti, Nadzorni odbor može iz svoje sredine osnivati
pododbore. Poslovnikom Nadzornog odbora pobliže se uređuje broj pododbora,
njihove zadaće i način donošenja zaključaka. Član
Nadzornog odbora kojeg biraju zaposlenici ima pravo sudjelovati u radu
svakog pododbora i ima pravo glasa.

(2) Na sjednicama Nadzornog odbora i njegovih pododbora mogu sudjelovati
i članovi Uprave. Članovi Uprave obvezni su sudjelovati na
sjednicama Nadzornog odbora, ako to traži predsjednik Nadzornog odbora.

*Zadaci Nadzornog odbora*

Članak 17

(1) Nadzorni odbor nadzire vođenje poslova Društva. Nadzorni odbor
može pregledavati i ispitivati poslovne knjige i dokumentaciju Društva,
blagajnu, vrijednosne papire i druge stvari. U tu svrhu može koristiti
pojedine svoje članove ili vanjske stručnjake.

(2) Nadzorni odbor daje suglasnost na:

a) planove razvoja i ulaganja u stalna sredstva Društva (investicije),

b) godišnji plan poslovanja, koji mora sadržavati i plan tijeka novca
po mjesecima za tekuću godinu te značajne promjene navedenih
planova,

c) uzimanje i davanje zajma iznad vrijednosti koja je određena Statutom
Društva,

d) prodaju i kupnju stvari i prava koja čine dugotrajnu imovinu
(stalna sredstva) iznad vrijednosti koja je određena Statutom Društva,

e) osnivanje društava kapitala, kupnju i prodaju udjela, odnosno dionica
u temeljnom kapitalu drugih društava,

f) imenovanje prokurista od strane Uprave.

(3) Nadzorni odbor podnosi Skupštini pisano izvješće o obavljenom
nadzoru, iz stavka 1. ovoga članka, za prethodnu godinu najkasnije
mjesec dana od dana kada Uprava, sukladno članku 11. stavku 3. ovoga
Zakona, dostavi Nadzornom odboru godišnja poslovna i financijska izvješća.

(4) Nadzorni odbor zastupa Društvo u pravnim sporovima Društva s Upravom
Društva.

(5) U slučaju da Nadzorni odbor uskrati suglasnost Upravi na
odluku o poslovima iz stavka 2. točke a) do f) ovoga članka,
Uprava ima pravo tražiti od Skupštine da donese konačnu odluku.

(6) Nadzorni odbor uređuje primitke članova Uprave (plaće,
sudjelovanje u dobiti, nadoknadi izdataka, plaćanja premija osiguranja,
provizija i svih ostalih davanja).

3. SKUPŠTINA

Članak 18.

(1) Skupštinu Društva čine ministar pomorstva, prometa i veza
u funkciji predsjednika i kao članovi ministar financija i ministar
turizma.

(2) Skupština je ovlaštena:

a) donijeti Statut Društva,

b) odlučivati o mjerama za ispitivanje i nadzor poslovanja i
izboru revizora financijskih izvješća Društva,

c) odobriti godišnja izvješća Uprave o poslovanju Društva i godišnje
financijsko izvješće,

d) sukladno politici Vlade Republike Hrvatske dati nalog Društvu za
obavljanje usluga za koje utvrđuje razliku do punog pokrića rashoda,
koje se podmiruje iz državnog proračuna,

e) zahtijevati da joj Uprava pisano dostavi sve podatke o poslovanju
i financijskom položaju Društva,

f) odlučiti o postavljanju zahtjeva za naknadu štete koje Društvo
može imati protiv Uprave ili Nadzornog odbora te o imenovanju zastupnika
u sudskom postupku ako Društvo ne može zastupati Uprava ni Nadzorni odbor.

(3) Vlada Republike Hrvatske, na prijedlog Skupštine, odlučuje
o korištenju dobiti Društva.

III. ZADACI MINISTRA

Članak 19.

(1) Ministar je ovlašten:

a) dati Društvu opće upute i smjernice u interesu ostvarivanja
zadaća Društva iz članka 3. stavka 1. ovoga Zakona,

b) u slučaju štrajka u Društvu, odlukom utvrditi najnužnije odvijanje
pomorskog prijevoza radi zaštite posebnih interesa Republike Hrvatske,
drugih pravnih osoba ili građana ili građana na određenom području,

c) u izvanrednim okolnostima, prema vlastitoj prosudbi, dati tijelima
Društva uputu koja obvezuje tijela Društva i ako pritom nastanu troškovi
koji se ne mogu pripisati redovnom poslovanju Društva, ti se troškovi podmiruju
iz državnog proračuna.

(2) Djelatnici koji obavljaju poslove i zadaće u provedbi odluke
iz točke b) stavka 1. ovoga članka dužni su za vrijeme štrajka
provoditi naloge koje daje predsjednik Uprave Društva (direktor). Djelatniku
koji ne provede naloge predsjednika Uprave Društva prestaje radni odnos.

IV. PRIJELAZNE ODREDBE

Članak 20.

(1) Trgovački Sud u Rijeci upisat će Društvo u trgovački
registar.

(2) Prijavu za upis Društva u trgovački registar dužan je podnijeti
ministar najkasnije u roku od 60 dana od dana stupanja na snagu ovoga Zakona.

(3) Uz prijavu ministar prilaže:

a) Statut Društva,

b) odluku o imenovanju članova Uprave,

c) popis članova Nadzornog odbora,

d) izjavu članova Uprave danu pred javnim bilježnikom da prihvaćaju
imenovanje.

Članak 21.

(1) Skupština je u roku od 30 dana od dana stupanja na snagu ovoga Zakona
dužna donijeti Statut i imenovati četiri člana Nadzornog
odbora Društva.

(2) Zaposlenici Društva dužni su u daljnjih 30 dana izabrati svoga člana
u Nadzornom odboru Društva. Ukoliko zaposlenici to ne učine u tom
roku, imenovani članovi Nadzornog odbora obnašat će sve dužnosti
i prava Nadzornog odbora Društva do konačnog popunjenja.

Članak 22.

Do imenovanja članova Uprave Društva njihove funkcije u svojstvu
vršitelja dužnosti obavljat će direktor JADROLINIJE.

Članak 23.

Ministar je dužan propis iz članka 3. stavka 2. ovoga Zakona
donijeti u roku od 90 dana od dana stupanja na snagu ovoga Zakona.

Članak 24.

Danom stupanja na snagu ovoga Zakona prestaje važiti Zakon o osnivanju
Javnog poduzeća "Jadrolinija" p.o. Rijeka ("Narodne
novine", br. 27/91.).

Članak 25.

Ovaj Zakon stupa na snagu osmoga dana od dana objave u "Narodnim
novinama".

Klasa: 342-01/95-01/08

Zagreb, 31. siječnja 1996.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**akademik Vlatko Pavletić,** v. r.

Zakon, NN 11/1996-155